**Tisztelt Szülők! Az utóbbi napokban megszaporodott a bizonytalanságból fakadó megkeresések száma pedagógustársaim felé és közvetlen az én irányomba is. Hogy valamennyire rendet vágjunk a tennivalókban, néhány sokszor előforduló kérdésre megpróbálok egy kis segítséget nyújtani Önöknek.**

***Gyakori szülői kérdések és válaszok***

* **Mi a teendő, ha beteg a gyermekem?**

Minden esetben otthon kell tartani azt a tanulót, akinek bármilyen betegségre (tehát nemcsak koronavírusra) utaló tünetei vannak. Ha a tünetek koronavírus-fertőzés gyanúját vetik fel, fel kell hívni a házi gyermekorvost és értesíteni kell az iskolát. A gyerekorvos a tünetek tükrében dönt a további teendőkről, a tesztelés szükségességéről és a karanténról. Ha igazolódik a koronavírus-fertőzés, akkor ismét szólni kell az iskolának. Csak úgy mehet vissza a gyerek a közösségbe, ha az orvos ezt megengedte és igazolást adott arról, hogy egészséges.

* **Ha kiderül a gyerekemről, hogy igazoltan koronavírus-fertőzött, akkor mi a teendő? Karanténba kerül a gyerekem? Hogy fog tanulni? Nem mehet el otthonról az egész család? Mennyi ideig?**

Ha kiderül egy gyerekről, hogy koronavírus-fertőzött, akkor ún. járványügyi elkülönítés alá vonják. Ez tulajdonképpen a karantén egy fajtája, de nem a hatósági karantén, vagyis ilyenkor nincs piros lap az ajtón, nincs rendőri ellenőrzés. A járványügyi elkülönítés azt jelenti, hogy a háziorvos azt mondja, hogy sehova ne menjen el otthonról a gyerek, amíg gyógyultnak nem nyilvánítja. Gyógyultnak akkor nyilvánítható, ha legalább 3 napja láztalan, légúti tünetei megszűntek, és a tünetek kezdete után legalább 10 nap eltelt. Ha tünetmentesen lenne fertőzött, akkor a pozitív teszt utáni 10. napot követően mehet megint közösségbe, de ebben az esetben is szükség van a háziorvos által adott egészséges igazolásra. Az igazolt fertőzés tényét az iskolának is jelezni kell.

* **Ha a szülő/családtag karanténban van, kell-e szólni, hogy a családban fertőzött van?**

Karanténba több okból is lehet kerülni, és nem minden esetben kell az iskolát értesíteni. Ha csak kontaktként került valaki karanténba, tehát azért, mert igazoltan fertőzöttel közvetlen kapcsolatba került, akkor nem kell jelezni az iskolának (hiszen a kontakt kontaktja nem számít fokozott fertőzési kockázatnak). Ha viszont fertőzöttként került karanténba, elvileg a hatóság megkeresi és járványügyi megfigyelés alá helyezi, ami a karantén egy fajtája. Ezt az iskolának is jelezni kell!

* **Ha a tanuló családtagja karanténban van, mehet-e a tanuló iskolába? Megtilthatják-e, hogy iskolába menjen? Kérhetik-e, hogy ne menjen iskolába? Ha igen, hogyan kell megoldani a tanítását? Elvárhatja-e az iskola, hogy a gyereket teszteljék?**

Ez is attól függ, hogy fertőzöttként, vagy közvetlen kontaktként került-e karanténba a családtag Ha csak kontaktként van karanténban a családtag, akkor a gyerek mehet iskolába. Ha viszont fertőzöttként került a családtag karanténba, akkor a gyerek közvetlen kontaktnak minősül és nem mehet iskolába!

* **Hogyan mehet vissza a gyerek a közösségbe?**

Az EMMI iránymutatása egyértelmű: akár gyerekről, akár pedagógusról van szó, bármilyen betegség esetén (vagyis koronavírus-fertőzés esetén is) a háziorvos/gyerekorvos vagy a kezelőorvos igazolásával vagy kórházi zárójelentéssel lehet újra iskolába, közösségbe menni. Hatósági házi karantén esetén a járványügyi hatóság ad ki egy járványügyi megfigyelést feloldó határozatot, ilyenkor ezt szükséges bemutatni igazolásként. Ha ezek az orvosi, illetve hatósági igazolások rendelkezésre állnak, ez elegendő bizonyíték arra, hogy a gyerek vagy a pedagógus közösségbe mehet, negatív teszteredmény tehát nem kötelező!

* **Mi a teendő, ha haza akarják küldeni a gyerekemet az iskolából mert, köhög, pedig csak azért köhög, mert allergiás, asztmás?**

Az eljárásrend szerint az iskolát csak egészséges gyermek látogathatja. Ha a gyerek felső légúti tüneteket mutat, akkor jogosan feltételezheti az iskola, hogy nem egészséges, esetleg fertőző betegsége is lehet. Ilyenkor a szülő a gyermek orvosával igazoltathatja azt, hogy a gyermek közösségbe járhat, nem szenved fertőző betegségben. Az igazolást az iskola köteles elfogadni, hiszen a betegség léte vagy nemléte orvosi szakkérdés. Az orvosi igazolásban foglaltakat az iskola nem vitathatja, így további igazolásokat vagy akár negatív tesztet sem kérhet a gyermektől/szülőtől.

* **A maszk használat ajánlott vagy, kötelező?**

A jelenlegi EMMI ajánlás szerint a tanórákon még nem, de a közösségi terekben ajánlott a maszk viselése. Amennyiben a jelenlegi ajánlásból valamilyen formában törvényi változás lesz, azt haladéktalanul közöljük intézményünk honlapján.

 Csánki Sándor